CELEX: 32010R0245
Language: el
Date: 2010-03-23 00:00:00
Title: Κανονισμός (ΕΕ) αριθ. 245/2010 της Επιτροπής, της 23ης Μαρτίου 2010 , για παρέκκλιση από τον κανονισμό (ΕΚ) αριθ. 288/2009 σχετικά με την προθεσμία κοινοποίησης από τα κράτη μέλη στην Επιτροπή των στρατηγικών τους και την προθεσμία που έχει η Επιτροπή να αποφασίσει για την τελική χορήγηση της ενίσχυσης στο πλαίσιο του σχεδίου προώθησης της κατανάλωσης φρούτων στα σχολεία

24.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 77/50
            
         ΚΑΝΟΝΙΣΜΌΣ (ΕΕ) αριθ. 245/2010 ΤΗΣ ΕΠΙΤΡΟΠΉΣ
   της 23ης Μαρτίου 2010
   για παρέκκλιση από τον κανονισμό (ΕΚ) αριθ. 288/2009 σχετικά με την προθεσμία κοινοποίησης από τα κράτη μέλη στην Επιτροπή των στρατηγικών τους και την προθεσμία που έχει η Επιτροπή να αποφασίσει για την τελική χορήγηση της ενίσχυσης στο πλαίσιο του σχεδίου προώθησης της κατανάλωσης φρούτων στα σχολεία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκή Ένωσης,
   τον κανονισμό (ΕΚ) αριθ. 1234/2007 του Συμβουλίου, 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103η στοιχείο στ) σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 1 του κανονισμού (ΕΚ) αριθ. 288/2009 της Επιτροπής, της 7ης Απριλίου 2009, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για την προμήθεια οπωροκηπευτικών, μεταποιημένων οπωροκηπευτικών και προϊόντων μπανάνας στα παιδιά σε εκπαιδευτικά ιδρύματα στο πλαίσιο σχεδίου προώθησης της κατανάλωσης φρούτων στα σχολεία (2), τα κράτη μέλη που υποβάλλουν αίτηση για την ενίσχυση που αναφέρεται στο άρθρο 103ζα παράγραφος 1 του κανονισμού (ΕΚ) αριθ. 1234/2007 για τη χρονική περίοδο από την 1η Αυγούστου έως την 31η Ιουλίου οφείλουν να κοινοποιούν τη στρατηγική τους στην Επιτροπή έως τις 31 Ιανουαρίου του έτους εντός του οποίου αρχίζει η εν λόγω χρονική περίοδος.
            
         
               (2)
            
            
               Ορισμένα κράτη μέλη αντιμετώπισαν δυσκολίες στην τήρηση της εν λόγω προθεσμίας, μεταξύ άλλων διότι οφείλουν να εκτιμήσουν την αποτελεσματικότητα του σχεδίου τους μετά το πρώτο έτος εφαρμογής.
            
         
               (3)
            
            
               Για να δοθεί στα κράτη μέλη περισσότερος χρόνος ώστε να αξιολογήσουν το σχέδιό τους και, όπου χρειάζεται, να τροποποιήσουν τη στρατηγική τους, πρέπει να τους επιτραπεί, ως μεταβατικό μέτρο, να κοινοποιήσουν τη στρατηγική τους για τη χρονική περίοδο από την 1η Αυγούστου 2010 έως την 31η Ιουλίου 2011 μέχρι τις 28 Φεβρουαρίου 2010.
            
         
               (4)
            
            
               Ομοίως, η προθεσμία που έχει στη διάθεσή της η Επιτροπή για να αποφασίσει για την τελική χορήγηση της ενίσχυσης για τη χρονική περίοδο από την 1η Αυγούστου 2010 έως την 31η Ιουλίου 2011 που προβλέπεται στο άρθρο 4 παράγραφος 4 τρίτο εδάφιο του κανονισμού (ΕΚ) αριθ. 288/2009 πρέπει να παραταθεί έως τις 30 Απριλίου 2010.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Κατά παρέκκλιση από το άρθρο 4 παράγραφος 1 του κανονισμού (ΕΚ) αριθ. 288/2009, τα κράτη μέλη μπορούν να κοινοποιούν τη στρατηγική τους για τη χρονική περίοδο από την 1η Αυγούστου 2010 έως την 31η Ιουλίου 2011 το αργότερο έως τις 28 Φεβρουαρίου 2010.
   2.   Κατά παρέκκλιση από το άρθρο 4 παράγραφος 4 τρίτο εδάφιο του κανονισμού (ΕΚ) αριθ. 288/2009, η Επιτροπή αποφασίζει για την τελική χορήγηση της ενίσχυσης για τη χρονική περίοδο από την 1η Αυγούστου 2010 έως την 31η Ιουλίου 2011 έως τις 30 Απριλίου 2010.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Φεβρουαρίου 2010.
   Η ισχύς του λήγει στις 30 Απριλίου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαρτίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 94 της 8.4.2009, σ. 38.